**Sinikka Marjatta Luja-Penttilä** (o.s. **Luja**, vuosina 1971–1977 **Luja-Vepsä**, 9. kesäkuuta 1924 Antrea – 18. marraskuuta 2022 Espoo) oli suomalainen poliitikko, joka toimi SDP:n kansanedustajana 1966–1983 ja sosiaali- ja terveysministerinä 1979–1982.

Elämä
-----

Antreassa syntyneen Sinikka Luja-Penttilän vanhemmat olivat Asikkalasta kotoisin ollut varastomies Erkki Luja (1876-1963) ja myös kirjailijana tunnettu Venla Luja. Perhe muutti jo muutama kuukausi hänen syntymänsä jälkeen Helsingin Pitäjänmäen kautta Espoon Lintuvaaraan. Luja-Penttilän isä toimi Leppävaaran sosialidemokraattisen työväenyhdistyksen puheenjohtajana ja äiti oli mukana kunnallispolitiikassa. Luja-Penttilä kulki jo lapsena äitinsä mukana sosiaalilautakunnan huoltoasioissa ja liittyi työväenyhdistyksen nuoriso-osastoon 1930-luvulla. Myöhemmin hän vaikutti muun muassa Työväen Sivistysliiton opiskelijakerhossa sekä Leppävaaran työväenyhdistyksen naisjaostossa. Myös Luja-Penttilän sisarukset olivat mukana sosialidemokraattisen työväenliikkeen toiminnassa.

Luja-Penttilä kirjoitti ylioppilaaksi vuonna 1945, jonka jälkeen hän työskenteli *Kauppalehden* oikolukijana 1945-1947 ja Tammen kustannustoimittajana 1947-1966. Luja-Penttilä valittiin kansanedustajaksi vuonna 1966. Vuonna 1979 hänestä tuli Mauno Koiviston hallituksen sosiaali- ja terveysministeri. Jätettyään eduskunnan Luja-Penttilä toimi eläkeläisjärjestöissä. Hän oli muun muassa Eläkkeensaajien keskusliiton puheenjohtaja 1987–1993. Luja-Penttilä oli myös Espoon kaupunginvaltuuston jäsen 1957–1982 ja presidentin valitsijamies 1962, 1968, 1978, 1982 ja 1988. Vuonna 1988 hän sai sosiaalineuvoksen arvonimen.

SDP:n hajannuuksen aikana Luja-Penttilä kuului niin sanottuihin leskisläisiin. Sosialidemokraattisen Naisliiton erkaannuttua puolueesta hän oli vuonna 1961 perustamassa Sosialidemokraattisten Naisten Keskusliittoa. Luja-Penttilä oli järjestössä keskeisessä asemassa koko hajaannuksen ajan aluksi varapuheenjohtajana ja 1972–1978 pääsihteerinä. 1970-luvun alussa liitot ryhtyivät hakemaan sovintoa, ja vuonna 1979 Luja-Penttilän ja Martta Salmela-Järvisen neuvottelujen tuloksena lopulta perustettiin Sosialidemokraattiset Naiset.

Vuonna 1983 Luja-Penttilä julkaisi romaanin *Venla*, joka kuvaa hänen isoäitinsä Amalian ja äitinsä Venlan vaiheita. Luja-Penttilä asui lähes koko ikänsä Espoon Leppävaaran alueella. Hän kuoli Karakalliossa toimivassa palvelutalossa 98-vuotiaana marraskuussa 2022. Luja-Penttilä oli kuollessaan vanhin elossa ollut ministeri ja kansanedustaja.*lähde?*

Perhe
-----

Sinikka Luja-Penttilän ensimmäinen puoliso oli autoilija Torsti Vepsä (1927–1976), jonka kanssa hän avioitui 1971. Vuonna 1977 hän solmi avioliiton ammattiyhdistysjohtaja Sulo Penttilän kanssa.

Teokset
-------

* *Venla*. Helsinki: Tammi, 1983. ISBN 951-30588-7-5.
* *"Suomi ei tule toimeen ilman meitä" : Uudenmaan sosialidemokraattinen naispiiri ry 25 vuotta*. Helsinki: Uudenmaan sosialidemokraattinen naispiiri, 1989.

Lähteet
-------

1. 1 2  *Kuka kukin on 1978 : henkilötitoja nykypolven suomalaisista*, s. 550. Helsinki: Otava, 1978. ISBN 951-10475-5-8. Projekt Runeberg.
2. ↑  Sinikka Luja-Penttilän kuolinilmoitus.  *Demokraatti*, 2023, nro 1, s. 63.  Viitattu 24.1.2023.
3. 1 2  .aspx Sinikka Luja-Penttilä *Suomen kansanedustajat*. Eduskunta. Viitattu 17.5.2006.
4. 1 2  Leppänen, Veli-Pekka: Politiikan veteraani uskoo hyvinvointivaltioon  8.6.2004. Turun Sanomat. Viitattu 19.1.2024.
5. 1 2  Lehtonen, Olli: Meidän Sinikka 1924-2022.  *Lintunen*, 2023, nro 1, s. 15. Artikkelin verkkoversio (PDF). Viitattu 19.1.2024.
6. ↑  Muistitietokeräelmä 4641: Sukukertomus ja työhistoria ennen tuloa kansanedustajaksi, Leppävaaran työväenyhdistys *Työväen Arkisto*. Finna. Viitattu 19.1.2024.
7. ↑  Hakala, Anu: Naiset karttoivat toisiaan 20 vuottaArkistoitu kopio (arkistoitu sivu)  21.7.2004. Uutispäivä Demari.  Arkistoitu 27.9.2007. Viitattu 17.5.2006.
8. ↑  Sinikka Luja-PenttiläArkistoitu kopio (arkistoitu sivu) Lounakirjailijat.  Arkistoitu 29.9.2007. Viitattu 17.5.2006.


|  |  |  |
| --- | --- | --- |
| Edeltäjä:**Pirkko Työläjärvi** | **Suomen sosiaali- ja terveysministeri**1979−1982 | Seuraaja:**Jacob Söderman** |

|  |  |  |
| --- | --- | --- |
| Edeltäjä:**Pentti Poutanen** | **Iäkkäin elossa oleva kansanedustaja**27. maaliskuuta 2022 – 18. marraskuuta 2022 | Seuraaja:**Taisto Tähkämaa** |

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Kansallisbiografia
* Eduskunta
* Valtioneuvosto
* Biografiasampo

 |

 |